CELEX: 62021TN0420
Language: el
Date: 2021-07-12 00:00:00
Title: Υπόθεση T-420/21: Προσφυγή-Αγωγή της 12ης Ιουλίου 2021 — Cargolux κατά Επιτροπής

23.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 338/43
            
         
      Προσφυγή-Αγωγή της 12ης Ιουλίου 2021 — Cargolux κατά Επιτροπής
      (Υπόθεση T-420/21)
      (2021/C 338/53)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Cargolux Airlines International SA (Cargolux) (Sandweiler, Λουξεμβούργο) (εκπρόσωποι: G. Goeteyn και E. Aliende Rodríguez, δικηγόροι)
      
         Καθής-Εναγόμενη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει το έγγραφο της 30ής Απριλίου 2021, το οποίο έστειλε η Επιτροπή στην Cargolux, στο σύνολό του·
               
            
                  —
               
               
                  να υποχρεώσει την Ένωση, η οποία εκπροσωπείται από την Επιτροπή, να αποκαταστήσει τη ζημία την οποία υπέστη η Cargolux λόγω της μη καταβολής από την Επιτροπή του πληρωτέου ποσού τόκων υπερημερίας και του πληρωτέου ποσού τόκων από ανατοκισμό σύμφωνα με το άρθρο 266, πρώτο εδάφιο, ΣΛΕΕ, σε συμμόρφωση προς την απόφαση, της 16ης Δεκεμβρίου 2015, Cargolux Airlines International SA κατά Επιτροπής (υπόθεση T-39/11), και επομένως να καταβάλει τα ακόλουθα ποσά, σύμφωνα με το άρθρο 266, δεύτερο εδάφιο, ΣΛΕΕ, το άρθρο 268 ΣΛΕΕ και το άρθρο 340, δεύτερο εδάφιο, ΣΛΕΕ:
                  
                              (α)
                           
                           
                              το πληρωτέο ποσό τόκων υπερημερίας, δηλαδή τόκους επί του ποσού των 39 900 000 ευρώ με το επιτόκιο που η Ευρωπαϊκή Κεντρική Τράπεζα εφάρμοζε στις πράξεις αναχρηματοδότησης την 1η Νοεμβρίου 2010 (δηλαδή 1 %), προσαυξημένο κατά 3,5 %, για την περίοδο μεταξύ της 15ης Φεβρουαρίου 2011 και της 5ης Φεβρουαρίου 2016, δηλαδή τελικό ποσό ύψους 8 075 972,03 ευρώ ή, επικουρικώς, με το επιτόκιο που κρίνει προσήκον το Γενικό Δικαστήριο· και
                           
                        
                              (β)
                           
                           
                              το πληρωτέο ποσό τόκων από ανατοκισμό, δηλαδή τόκους επί του πληρωτέου ποσού των τόκων υπερημερίας στο οποίο γίνεται μνεία υπό α', για την περίοδο μεταξύ της 5ης Φεβρουαρίου 2016 και της ημερομηνίας πραγματικής καταβολής από την Επιτροπή του ζητούμενου υπό α' ποσού (ή, στην περίπτωση που το Γενικό Δικαστήριο απορρίψει το αίτημα της Cargolux οι πληρωτέοι τόκοι από ανατοκισμό να αρχίσουν να τρέχουν από τις 5 Φεβρουαρίου 2016, τουλάχιστον για την περίοδο μεταξύ της ημερομηνίας ασκήσεως της προσφυγής-αγωγής και της ημερομηνίας πραγματικής καταβολής από την Επιτροπή του ζητούμενου υπό α' ποσού, με το επιτόκιο που η Ευρωπαϊκή Κεντρική Τράπεζα εφάρμοζε στις πράξεις αναχρηματοδότησης την 1η Νοεμβρίου 2010 (δηλαδή 1 %), προσαυξημένο κατά 3,5 % (ή, επικουρικώς, με το επιτόκιο που κρίνει προσήκον το Γενικό Δικαστήριο)·
                           
                        
            
                  —
               
               
                  να καταδικάσει την Επιτροπή στο σύνολο των δικαστικών εξόδων στα οποία υποβλήθηκε η Cargolux στο πλαίσιο της παρούσας διαδικασίας.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι η προσβαλλόμενη απόφαση, η οποία κοινοποιήθηκε στην Cargolux με το έγγραφο της 30ής Απριλίου 2021, ενέχει πλάνη περί το δίκαιο και πρέπει να ακυρωθεί στο σύνολό της σύμφωνα με το άρθρο 263 ΣΛΕΕ. Η προσφεύγουσα-ενάγουσα ισχυρίζεται ότι η προσβαλλόμενη απόφαση κακώς εκτιμά ότι το αίτημα της Cargolux, της 2ας Φεβρουαρίου 2021, για καταβολή του πληρωτέου ποσού τόκων υπερημερίας και του πληρωτέου ποσού τόκων από ανατοκισμό έχει παραγραφεί και είναι απαράδεκτο.
               
            
                  2.
               
               
                  Με τον δεύτερο λόγο προβάλλεται ότι η Ένωση, λόγω της εκ μέρους της Επιτροπής παράβασης του άρθρου 266, πρώτο εδάφιο, ΣΛΕΕ, υπέχει εξωσυμβατική ευθύνη και οφείλει να καταβάλει αποζημίωση στην Cargolux η οποία αντιστοιχεί στο πληρωτέο ποσό τόκων υπερημερίας και στο πληρωτέο ποσό τόκων από ανατοκισμό, σύμφωνα με το άρθρο 266, δεύτερο εδάφιο, ΣΛΕΕ, το άρθρο 268 ΣΛΕΕ και το άρθρο 340, δεύτερο εδάφιο, ΣΛΕΕ.